./data/stoa0058/stoa001/stoa0058.stoa001.perseus-lat2.xml
In quibus quoniam quaedam nostri habitus           uestigia uidebantur, meos esse familiares inprudentia rata nonnullos eorum               profanae multitudinis errore           peruertit   Quod si nec Anaxagorae fugam nec Socratis uenenum           nec Zenonis tormenta quoniam sunt peregrina nouisti, at Canios, at Senecas,           at Soranos quorum nec peruetusta nec incelebris memoria est, scire potuisti                Quos nihil aliud in cladem detraxit           nisi quod nostris moribus instituti studiis improborum dissimillimi           uidebantur  Itaque nihil est quod admirere, si in hoc uitae salo           circumflantibus agitemur procellis, quibus hoc maxime propositum est           pessimis displicere   Quorum quidem           tametsi est numerosus exercitus, spernendus tamen est, quoniam nullo duce           regitur, sed errore tantum temere ac passim lymphante raptatur  Qui si           quando contra nos aciem struens ualentior incubuerit, nostra quidem dux           copias suas in  arcem contrahit, illi           uero circa diripiendam inutiles sarcinulas occupantur  At nos desuper           inridemus uilissima rerum quaeque rapientes securi totius furiosi tumultus           eoque uallo muniti quo grassanti stultitiae adspirare fas non sit